朱雲
作者：劉敞
朝代：宋

paragraphs: 志士不忘棄溝壑，勇士不忘喪其元。
伏雞搏狸狗襲虎，感激只在精神存。
漢朝陵替外戚盛，五岳振蕩三辰昏。
臣强主弱上不悟，庭中唯唯誰能言。
朱生節義邁金石，面劾不避師傅尊。
願求上方斬馬劍，誅一厲百清其源。
天威震怒不我受，利刃接頸雷霆奔。
當前折檻色不變，命在頃刻誰扳援。
昔時仲尼魯司寇，七日行戮端乾坤。
嗟我此生心不就，冥冥后土埋其冤。
漢家社稷變王氏，張禹虚蒙師保恩。
卓然先見在物表，佞臣敗國誰復論。
我願乘雲款天閽，巫陽掌夢招其魂。
立朝蹇蹇辨邪正，無復奸諛開倖門。